# சுவர்ணலதா



**சுவர்ணலதா** (*Swarnalatha*; 29 ஏப்ரல் 1973 – 12 செப்டம்பர் 2010) தென்னிந்தியத் திரைப்படப் பின்னணிப் பாடகி ஆவார். **ஏழிசையின் ரீங்காரக்குயில்** மற்றும் **கந்தர்வ குரலரசி** என்று கருதப்படும் இவர் 1987 ஆம் ஆண்டில் இருந்து பல இசையமைப்பாளர்களின் இசையில் பின்னணிக் குரல் கொடுத்திருக்கிறார். இவர் தமிழ், தெலுங்கு, கன்னடம், இந்தி, உருது, மலையாளம், பெங்காலி, ஒரியா, படுகா உள்ளிட்ட பல மொழிகளில் ஏழாயிரத்திற்கும் அதிகமான பாடல்களைப் பாடினார். இவர் இசைத்துறையில் 'ஸ்வர்ணக்குயில்' என்று அன்புடன் அழைக்கப்பட்டார். இனிமையான குரல் வளமும், பன்முக பாடும் திறனும் கொண்ட இவர் 'ஸ்வரங்களின் அரசி' எனவும் 'இந்தியாவின் ஹம்மிங் குயின்(ஆலாபனை அரசி)' என்றும் போற்றப்பட்டார்.  

கருத்தம்மா திரைப்படத்தில் இடம்பெற்ற *போறாளே பொன்னுத்தாயி* என்ற பாடலைப் பாடியதற்காக சிறந்த பாடகிக்கான இந்திய தேசிய விருது பெற்றவர். இப்பாடலை ஏ. ஆர். ரகுமான் இசையமைத்திருந்தார்.  

## வாழ்க்கைக் குறிப்பு
கேரளாவின் பாலக்காட்டில் கே. சி. சேருக்குட்டி, கல்யாணி ஆகியோருக்குப் பிறந்தார். இவரது தந்தை ஒரு புகழ்பெற்ற ஆர்மோனியக் கலைஞரும், சிறந்த பாடகரும் ஆவார். ஆர்மோனியம், விசைப்பலகை ஆகியவற்றில் சுவர்ணலதா சிறந்து விளங்கினார். சுவர்ணலதாவின் குடும்பத்தினர் பின்னர் கர்நாடகாவில் உள்ள சிமோகா நகருக்குக் குடி பெயர்ந்தனர். அங்கே இவர் தனது உயர் கல்வியைக் கற்றார்.  

## பின்னணிப் பாடகியாக
சொர்ணலதா 1987 ஆம் ஆண்டில் எம்.எஸ்.விஸ்வநாதனை சந்தித்து உயர்ந்த மண் படத்தில் பி. சுசீலா பாடிய *பால் போலவே* என்கிற பாடலைப் பாடிக் காண்பித்தார். சொர்ணலதாவின் குரலில் தனித்துவம் தெரிய அதே ஆண்டில் மு. கருணாநிதி கதை வசனத்தில் வெளியான நீதிக்குத் தண்டனை திரைப்படத்தில் பாரதியாரின் 'சின்னஞ்சிறு கிளியே கண்ணம்மா' என்னும் பாடலை யேசுதாசுடன் விசுவநாதன் பாடவைத்தார். அப்பொழுது சொர்ணலதாவிற்கு 14 வயது. பின் இவர் 1988-இல் வெளியான குருசிஷ்யன் படத்தில் *உத்தம புத்திரி நானே* என்னும் பாடலை இளையராஜாவின் இசையமைப்பில் பாடினார்.  

பின் தளபதி படத்தில் ’ராக்கம்மா கையத் தட்டு’, சத்திரியன் படத்தில் ‘மாலையில் யாரோ மனதோடு பேச…’, கேப்டன் பிரபாகரன் படத்தில் ‘ஆட்டமா தேரோட்டமா’, சின்னத்தம்பி படத்தில் ‘போவோமா ஊர்கோலம், நீ எங்கே’, என் ராசாவின் மனசிலே படத்தில் ‘குயில் பாட்டு ஓ வந்ததென்ன இளமானே’ போன்ற பாடல்கள் புகழ்பெற்றன.  

## சிறப்புக் குறிப்பு
புகழ்பெற்ற இந்திப்படமான "மொகல்-இ-ஆசம்" படம் தமிழில் "அனார்கலி" என்ற பெயரில் வெளியானது. இந்திப் படத்தில் நவ்ஷாத் அலியின் இசையில் புகழ்பெற்றிருந்த கவாலி என்ற போட்டிப் பாடலை ஷம்ஷாத் பேகமும் லதாமங்கேஷ்கரும் பாடியிருந்தார்கள். இப்போட்டிப் பாடலை இரு வெவ்வேறு குரல்களிலும் சொர்ணலதா, சங்கர் கணேசின் இசையமைப்பில் பாடினார். சொர்ணலதாவின் திறமையை நவ்ஷாத் அலி பாராட்டினார். அத்துடன், தன்னுடைய மோதிரத்தையும் சொர்ணலதாவிற்கு விருதுபோல வழங்கினார்.  

## விருதுகள்
**தேசிய விருது**  
- 1994 - இந்தியாவின் சிறந்த பின்னணிப்பாடகிக்கான வெள்ளித்தாமரை விருது - படம்: கருத்தம்மா, பாடல்: போறாளே பொன்னுத்தாயி
**தமிழக அரசு விருது**  
- 1991 - தமிழ்நாட்டின் சிறந்த பின்னணிப்பாடகிக்கான விருது - படம்: சின்னத் தம்பி, பாடல்: போவோமா ஊர்கோலம்
- 1994 - தமிழ்நாட்டின் சிறந்த பின்னணிப்பாடகிக்கான விருது - படம்: கருத்தம்மா, பாடல்: போறாளே பொன்னுத்தாயி
**தமிழக அரசு சிறப்பு விருது**  
- 1994 - தமிழ்நாட்டின் சிறந்த பின்னணிப்பாடகிக்கான கலைமாமணி விருது
**சினிமா எக்ஸ்பிரஸ் விருதுகள்**  
- 1991 - சிறந்த பின்னணிப்பாடகிக்கான சினிமா எக்ஸ்பிரஸ் விருது - படம்: சின்னத் தம்பி, பாடல்: போவோமா ஊர்கோலம்
- 1995 - சிறந்த பின்னணிப்பாடகிக்கான சினிமா எக்ஸ்பிரஸ் விருது - படம்: காதலன், பாடல்: முக்காலா முக்காபலா
- 1996 - சிறந்த பின்னணிப்பாடகிக்கான சினிமா எக்ஸ்பிரஸ் விருது - படம்: இந்தியன், பாடல்: அக்கடான்னு நாங்க, மாயா மச்சிந்த்ரா
- 1999 - சிறந்த பின்னணிப்பாடகிக்கான சினிமா எக்ஸ்பிரஸ் விருது - படம்: முதல்வன், பாடல்: உளுந்து விதைக்கையில
- 2000 - சிறந்த பின்னணிப்பாடகிக்கான சினிமா எக்ஸ்பிரஸ் விருது - படம்: அலைபாயுதே, பாடல்: எவனோ ஒருவன் வாசிக்கிறான்

**பிலிம்பேர் விருதுகள்**  
- 1991 - சிறந்த பின்னணிப்பாடகிக்கான ஃபிலிம்பேர் விருது - படம்: சின்னத் தம்பி, பாடல்: போவோமா ஊர்கோலம்
- 1995 - சிறந்த பின்னணிப்பாடகிக்கான ஃபிலிம்பேர் விருது - படம்: காதலன், பாடல்: முக்காலா முக்காபலா
- 1996 - சிறந்த பின்னணிப்பாடகிக்கான ஃபிலிம்பேர் விருது - படம்: இந்தியன், பாடல்: அக்கடான்னு நாங்க
- 2000 - சிறந்த பின்னணிப்பாடகிக்கான ஃபிலிம்பேர் விருது - படம்: அலைபாயுதே, பாடல்: எவனோ ஒருவன் வாசிக்கிறான்
- 2002 - சிறந்த பின்னணிப்பாடகிக்கான ஃபிலிம்பேர் விருது - படம்: பூவெல்லாம் உன் வாசம், பாடல்: திருமண மலர்கள்

## இசைப்பயணம்
### இளையராஜா
இளையராஜாவிற்காக 300-இற்கும் மேற்பட்ட பாடல்களைப் பாடியுள்ளார். 90-களில் இளையராஜாவின் இசையமைப்பில் பாடல்கள் பாடினார். சின்னத் தம்பி திரைப்படத்தில் 'போவோமா ஊர்கோலம்', 'நீ எங்கே என் அன்பே' ஆகிய பாடல்கள் வெற்றி பெற்றன. 'போவோமா ஊர்கோலம்' பாடலுக்குச் சிறந்த பாடகர் விருதை தமிழக அரசு வழங்கி பெருமைப்படுத்தியது.  

தளபதி திரைப்படத்தில் இவர் பாடிய 'இராக்கம்மா கையத்தட்டு' பிபிசி-யின் உலக அளவில் வெற்றிப்பாடல் பட்டியலில் வந்தது.  

இளையராஜாவிற்காக "சொல்லிவிடு வெள்ளிநிலவே", "கண்ணே இந்தக் கல்யாண கதை", "என்னைத் தொட்டு அள்ளிகொண்ட" போன்ற பல பாடல்களைப் பாடியுள்ளார்.  

## மறைவு
நுரையீரல் பாதிப்பு காரணமாக சென்னை தனியார் மருத்துவமனையில் அனுமதிக்கப்பட்டிருந்த சுவர்ணலதா 2010, செப்டம்பர் 12 தனது 37ஆவது அகவையில் காலமானார்.